Wikimedia Commons  Il-Vatikan impona sanzjonijiet fuq isqof Pollakk wara li ma ħax l-azzjoni neċessarja f'każijiet relatati mal-abbuż sesswali ta' minuri fid-djoċesi tiegħu. Skont stqarrija mill-Arċidjoċesi ta' Wrcolaw, is-sanzjonijiet ġew imposti fuq l-Arċisqof irtirat Marian Golebiewski. Il-każijiet kienu investigati skont ir-regoli li ddaħħlu fis-seħħ f'Mejju li għadda mill-Vatikan. Golebiewski, li għandu 83 sena, serva għal disa' snin bħala Arċisqof ta' Wroclaw. Bejn l-1996 u l-2004 huwa kien imexxi d-Djoċesi ta' Koszalin-Kolobrzeg. Ordnawlu jagħti donazzjoni lil fondazzjoni li tieħu ħsieb il-vittmi Il-Vatikan ordna lil Golebiewski "jgħix ħajja bi spirtu ta' penitenza u talb" u ġie pprojbit milli jipparteċipa f'ċerimonji pubbliċi, kemm tal-Knisja u kemm sekulari. Barra minn hekk, huwa għandu jagħti ammont xieraq mill-fondi personali tiegħu lil St Joseph Foundation, li taħdem għall-prevenzjoni tal-abbuż u toffri appoġġ lill-vittmi. Fl-istqarrija ntqal li Golebiewski ngħata dawn il-pieni wara li naqas milli jagħmel dmiru b'mod sħiħ f'każijiet marbutin mal-abbuż sesswali ta' minuri fiż-żewġ djoċesijiet li mexxa qabel ma rtira. Golebiewski, li huwa studjuż tal-Iskrittura Mqaddsa u għandu dottorat fit-Teoloġija, huwa wieħed minn diversi isqfijiet fil-Polonja li ġew investigati dwar ħabi ta' abbuż sesswali fil-kleru. F'Mejju li għadda, il-Papa Franġisku aċċetta r-riżenja tal-Isqof Jan Tyrawa wara investigazzjoni mmexxija mill-Vatikan dwar akkużi ta' abbuż sesswali ta' minuri li huwa ma ttrattax kif kellu jagħmel.